《夜色》
宋代·游九言

夜色正幽悄，梦回常自悲。
悠悠节物改，冉冉心事非。
儿嬉意不节，搔首忽成丝。
炎寒扇洪罏，橐籥日煎治。
冥鸿对云路，蜗蝇蚀昏卑。
功名难力致，志勉与心期。
旦昼多营营，至此盍停思。
谁能澄夜气，一息存端倪。
五更百虑起，嘹嘹听啼鸡。

作者简介：游九言（1142-1206），初名九思，字诚之，号默斋，建阳（今属福建）人。早年从学张栻，以祖荫入仕，曾举江西漕司进士第一。历古田尉，江川绿事参军，沿海制司干官。孝宗淳熙十五年（1188），监文思院上界。后入张栻广西、江陵帅幕，以不附时相罢。宁宗庆元年（1196），起为江东抚干，调全椒令，以不便养亲丐祠。开禧初，辟为淮西安抚司机宜文字，又以不附韩侂胄罢。有语录诗文集，已佚，后人辑为《默斋遗稿》二卷。事见《永乐大典》卷八八四三引《建安志》。